Na temelju članka 10. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana 6. listopada 2023. godine donosi

**O D L U K U**

**o dodjeli Plakete „Grb Grada Makarske“ za 2023. godinu**

Članak 1.

Plaketa „Grb Grada Makarske“ za 2023. godinu dodjeljuje se:

1. Folklorni ansambl Tempet
2. Nenad Videka
3. Mons. Pavao Banić

Članak 2.

Plaketu „Grb Grada Makarske“ za 2023. godinu uručit će Gradonačelnik dobitnicima iz članka 1. ove Odluke, na svečanoj sjednici Grada Makarske povodom Dana Grada.

Članak 3.

Ova Odluka stupa na snagu osmog dana od dana objave u "Glasniku Grada Makarske".

KLASA: 061-01/23-01/3

URBROJ: 2181-6-06-02-23-2

Makarska, 6. listopada 2023.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o dodjeli Plakete „Grb Grada Makarske“ sadržan je u odredbi čanka 14. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o dodjeli Plakete „Grb Grada Makarske“

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za dodjelu Plakete „Grb Grada Makarske“.

Odlukom je utvrđeno da se Plaketa „Grb Grada Makarske“ dodjeljuje se građanima Grada Makarske, udrugama građana, trgovačkim društvima, ustanovama i drugim pravnim osobama prigodom Dana Grada Makarske i drugih obljetnica za općepriznatu djelatnost kojom su znatno pridonijeli razvoju Grada Makarske. Plaketa se može dodijeliti za osobite uspjehe u protekloj godini ili za dugogodišnji rad od osobitog interesa za Grad Makarske.

**Folklorni ansambl Tempet**

Folklorni ansambl "Tempet" iz Makarske osnovan je 2004. godine i od tada uspješno djeluje kao udruga građana. Osnovna djelatnost udruge je poticanje, razvijanje, čuvanje i unapređenje

kulturne i folklorne baštine. Djeluju u različitim sekcijama - uz plesnu skupinu djeluje ženska

vokalna skupina koja pjeva pučke pjesme i napjeve iz svih krajeva Hrvatske, mandolinski sastav te dječja skupina plesača. FA Tempet već nekoliko godina održava radionice izrade tradicijskog nakita koja je odlično prihvaćena od polaznika, kao i radionice pjevanja za sve ljubitelje tradicijskog pučkog pjevanja. Uspješno surađuju i s drugim gradskim ustanovama u kulturi te su nezaobilazni dio svih kulturnih programa u našem gradu. Programi su im često održavani pod pokroviteljstvom Ministarstva kulture. Ove godine su održali jubilarno 15. izdanje Metna, festivala tradicijske i suvremene etno glazbe, najdugovječnijeg etno festivala u Hrvatskoj. Metno svih ovih godina u naš grad dovodi renomirane strane izvođače i time pravi iskorak u kulturnom turizmu. Ove godine njihov rad prepoznat je od strane europskog projekta MOST Music te su ušli u razmjenu izvođača s grčkim festivalom Street Mode.

**Nenad Videka**

Jedan od najvećih, a sigurno i najviših, makarskih sportskih talenata je košarkaš Nenad Videka. Stasao u slavnim danima hrvatske košarke, dijelio je dio puta s nekima od najvećih košarkaških imena, nizao trofeje i uživao u igri. Igrački staž, potom i trenerski, odveli su ga i van Hrvatske. Nenad Videka je ipak najbolje od sebe dao povratkom u Amforu. Ovdje je, među svojom ekipom i djecom kojima je puno više od samo uzora i trenera, pronašao mjesto gdje svakodnevno srce ostavlja na terenu. Njegov pristup djeci s poteškoćama u razvoju zaslužuje posebno priznanje. Nenad je posvećen stvaranju inkluzivnog okruženja u kojem se svako dijete osjeća dobrodošlo i prihvaćeno. Njegova ogromna volja da se približi djeci s posebnim potrebama te pomogne i drugima u prihvaćanju njihovih različitosti neizmjeran je doprinos zajednici.

Naravno, neupitno je košarkaško znanje koje nesebično prenosi na svoje igrače. No, ono što ga čini posebnim jest njegova srčanost i duh koji su ga učinili prepoznatljivim među igračima i svim ljubiteljima sporta u Makarskoj. Nenad Videka nije samo trener; on je neprocjenjiva vrijednost koju naš grad ima, osoba koja svojom strašću, predanošću i ljubavlju prema sportu čini naš grad boljim mjestom za život.

**Mons. Pavao Banić**

Dugogodišnji župnik župe sv. Marka mons. Pavao Banić ili jednostavno, kako ga zovu Makarani, don Pave, nakon 22 godine formalno se rastao od svoje župne zajednice u kojoj je dužnost obavljao od 2001. godine do 2023. godine. Samozatajan, skroman i radišan, bio je omiljen među župljanima kao i građanima Makarske kojima su njegova vrata bila uvijek otvorena. Svojom pristupačnošću, svjedočenjem vjere i humanih vrijednosti te karitativnim radom postao je omiljen u narodu, s kojim je zahvaljujući svom pozivu provodio i najljepše i najtužnije životne trenutke. Mons. Pavao Banić pokazao je da uvijek ima vremena za građane, ali i za suradnju na gradskim projektima kojima je cilj opće dobro. Rado je surađivao s gradskom upravom i gradskim ustanovama u obilježavanju važnih datuma i manifestacija, a posebno treba naglasiti njegovu aktivnost i osobni doprinos uspješnoj pripremi i realizaciji razvojnih gradskih projekata vezanih za obnovu bogate kulturne i sakralne baštine na makarskom području.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.