Na temelju članka 118. Zakona o odgoju i obrazovanju u osnovnoj i srednjoj školi (Narodne novine, br. 87/08, 86/09, 92/10, 105/10 - ispravak, 90/11, 16/12, 86/12, 94/13, 94/13, 12/14, 07/17, 68/18, 98/19. i 64/20), članka 24. stavak 1. i 6. Zakon o umjetničkom obrazovanju (Narodne novine, br. 130/11) i članka 22. Statuta Glazbene škole Makarska KLASA: 012-03/19-01/1, URBROJ: 2147-16/19-01/1, od 4. veljače 2019., Školski odbor Glazbene škole Makarska, na 5. sjednici održanoj dana 4. listopada 2022. donosi

**PRIJEDLOG**

**PRAVILNIKA O PLAĆANJU PARTICIPACIJE**

Članak 1.

Pravilnikom o plaćanju participacije (u daljnjem tekstu: Pravilnik) utvrđuje se opći uvjeti, kriteriji i postupak naplate, te prava i obveze koje se odnose na participaciju roditelja/staratelja učenika polaznika Glazbene škole Makarska.

Članak 2.

Namjena participacije je opremanje programa, a obuhvaća:

- nabavku novih instrumenata,

- popravak i održavanje postojećeg instrumentarija,

- nabavku i održavanje nastavne opreme i pomagala,

- nabavku nota,

- održavanje, uređenje i tekuće održavanje prostora Škole,

- plaćanje rada i putnih troškova nastavnika koji nije na platnoj listi Ministarstva,

- organizaciju školskih koncerata i priredaba,

- sudjelovanje na natjecanjima zonske, državne i međunarodne razine,

- sudjelovanje na koncertima i priredbama u organizaciji drugih škola i ustanova,

- sudjelovanje na raznim vidovima stručnog usavršavanja učenika i nastavnika,

- ostale aktivnosti u okviru odgojno-obrazovne, kulturne i javne djelatnosti Škole.

Sredstva participacije se mogu koristiti za nagrade nastavnicima i učenicima koje će biti regulirane Pravilnikom o nagrađivanju.

Sredstva prikupljena na ime participacije u cijelosti se moraju upotrebljavati u svrhe navedene u stavku 1. ovog članka i ne mogu se upotrebljavati u druge svrhe.

Članak 3.

Participaciju plaćaju svi roditelji/staratelji učenika, osim učenika srednje glazbene škole koji pohađaju samo srednju glazbenu školu, a koji su glazbeno usmjereni.

Participacija se plaća jednokratno ili u tri jednake rate tijekom školske godine i to:

1. rata do 01.09. u godini upisa u razred

2. rata do 31.01. u godini završetka razreda

3. rata do 31.05. u godini završetka razreda.

Članak 4.

Školski odbor, uz suglasnost Gradonačelnika Grada Makarske, za svaku godinu obrazovanja donosi odluku o iznosu participacije roditelja/skrbnika učenika, participacija za korištenje školskog instrumenta, te cijeni obrazovanja i objavljuje je u javnom natječaju za upis polaznika u prvi razred.

Članak 5.

Od plaćanja participacije u potpunosti su oslobođene roditelji/skrbnici učenika za sljedeće polaznika:

- kojima su jedan ili oba roditelja poginula u Domovinskom ratu

- čija obitelj kao jedini izvor prihoda prima socijalnu pomoć

- čiji su jedan ili oba roditelja hrvatski ratni vojni invalidi

- koji su kao solisti u prethodnoj školskoj godini osvojili I., II. ili III. nagradu na državnom natjecanju učenika glazbenih škola Hrvatske.

- djeca članova školskog odbora koja pohađaju Glazbenu školu Makarska.

Pravo na oslobađanje od plaćanja participacije iz točaka 1, 2. i 3. prethodnog stavka može se ostvariti podnošenjem zahtjevu roditelja/skrbnika i dostavom cjelokupne dokumentacije kojom se dokazuje isto.

Povlastica oslobođenja od plaćanja participacije za učenike i polaznike iz stavka 4. ovog članka vrijedi jednu školsku godinu.

Školski odbor može i po drugim osnovama, na zahtjev roditelja ili staratelja, donijeti odluku o oslobađanju od plaćanja participacije za pojedinog učenika.

Članak 6.

Roditelj/staratelj za drugo dijete iz iste obitelji koje pohađa Glazbenu školu Makarska plaća 50 posto iznosa participacije, dok za treće kao i svu ostalu djecu iz iste obitelji ne plaćaju participaciju.

Obvezu plaćanja participacije za korištenje školskog instrumenta imaju svi roditelji/staratelji učenika bez obzira na ostvareno pravo iz prethodnog stavka.

Članak 7.

Obveza plaćanja participacije prestaje završetkom školovanja, odnosno danom ispisa učenika iz Škole.

Članak 8.

Roditelj/staratelj upisom djeteta u Glazbenu školu Makarska prihvaća odredbe ovog Pravilnika. U slučaju neispunjavanja obveza iz ovog Pravilnika od strane roditelja/staratelja i polaznika, Škola ima pravo uskratiti daljnje pohađanje nastave.

Članak 9.

Ovaj Prijedlog Pravilnika o plaćanju participacije dostavlja se Osnivaču na prethodnu suglasnost.

KLASA: 003-06/22-01/01

URBROJ: 2181-16/22-01/01

Ravnatelj: Predsjednik Školskog odbora:

Željko Vlaho, prof. Jakov Batinović, prof.