Na temelju članka 8. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana 6. listopada 2023. godine donosi

**O D L U K U**

**o dodjeli Nagrade Grada Makarske za 2022. godinu**

Članak 1.

Nagrada Grada Makarske za 2023. godinu dodjeljuje se:

1. Aleksandar Srzić
2. Dobrovoljno vatrogasno društvo Makarska

Članak 2.

Nagrade Grada Makarske za 2023. godinu uručit će Gradonačelnik dobitnicima iz članka 1. ove Odluke, na svečanoj sjednici Grada Makarske povodom Dana Grada.

Članak 3.

Ova Odluka stupa na snagu osmog dana od dana objave u "Glasniku Grada Makarske".

KLASA: 061-01/23-01/2

URBROJ: 2181-6-06-02-23-2

Makarska, 6. listopada 2023.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o dodjeli Nagrade Grada Makarske sadržan je u odredbi članka 14. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o dodjeli Nagrade Grada Makarske.

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za dodjelu Nagrade Grada Makarske.

Odlukom je utvrđeno da se Nagrada Grada Makarske dodjeljuje građanima Grada Makarske i drugim osobama koje rade na području grada Makarske, radnim skupinama, trgovačkim društvima, ustanovama, vjerskim zajednicama, udrugama građana i drugim pravnim osobama za najviše zasluge i postignute rezultate u teorijskom i praktičnom radu u promicanju znanosti, gospodarstva, prosvjete, kulture, umjetnosti, sporta, zdravstva, socijalne skrbi i svih drugih područja društvenog života u Gradu Makarskoj. Nagrada Grada Makarske može se dodijeliti i stranim državljanima, gradovima prijateljima, međunarodnim organizacijama i organizacijama drugih država ili njihovim tijelima u znak priznanja za uspješnu i korisnu suradnju s Gradom Makarska, te njihov doprinos samostalnosti Republike Hrvatske i kao zahvala za značajno humanitarno djelovanje za vrijeme Domovinskog rata.

**Aleksandar Srzić**

Aleksandar Srzić je prvi Makaranin u ulozi kapelnika Gradske glazbe Makarska. Rođen je u

Makarskoj 30. kolovoza 1947. godine. Aktivnim članom glazbe postao je 1956. godine učeći

klarinet kod tadašnjeg kapelnika Frane Dominisa. Srzić je završio srednju glazbenu školu u Splitu, odsjek za obou, te je svirao u orkestru HNK u Splitu. Tijekom školovanja vodio je puhačke orkestre, a 1969. godine je došao na čelo Gradske glazbe Makarska gdje je ostao do 1977. godine kada, zbog obiteljskih razloga privremeno odlazi u Koprivnicu. Tamo je radio kao željeznički službenik, ali je istovremeno u željezničkoj glazbi podučavao mlade glazbare. Nakon povratka u Makarsku radio je kao nastavnik glazbenog odgoja u osnovnoj školi u Brelima. Osnovao je i vodio pjevačke zborove u Brelima i Baškoj Vodi, te dalmatinske klape Horizont i Mirata s kojima je sudjelovao i na Festivalu dalmatinskih klapa Omiš. Vodio je i breljansku limenu glazbu, a na mjesto kapelnika Gradske glazbe Makarska vratio se 1984. godine gdje je ostao sve do mirovine 2012. godine. Aleksandar Srzić se okušao i kao skladatelj crkvene i svjetove glazbe. Autor je misa, zborskih i solo pjesama duhovnog sadržaja kao npr. Ave Maria, Oče naš, Eno veliki svećenik, Pokoj vječni, te dalmatinskih pjesmi Hrvatska je Dalmatincu mati koju je izvela klapa ̇Omiš na Omiškom festivalu klapa, te Zov Makarske i Red za vodu u kojima obrađuje teme vezane za prošlost i sadašnjost Makarske. Od instrumentalnih kompozicija ističu se Rondo za dvije trublje i orgulje i pet starinskih plesova za klarinet i orgulje. Često sklada i za puhačke orkestre. Tako je napisao više veselih i posmrtnih koračnica. Tu su i koncertne skladbe za raznovrsne orkestre, a Gradska glazba Makarska često izvodi djela svog kapelnika, kako na promenadnim, tako i na koncertnim nastupima.

**DVD Makarska**

Dobrovoljno vatrogasno društvo (DVD) Makarska je vrijedna skupina dobrovoljaca koja je već više od 80 godina esencijalni dio naše zajednice. Od osnivačke skupštine Vatrogasne čete

Makarska 22. ožujka 1936. godine, pa sve do danas, oni su sudjelovali u brojnim vatrogasnim i drugim intervencijama, spašavajući vrijednu imovinu i ono neprocjenjivo – živote. Kroz povijest, uvijek su bili spremni za najveće izazove – u Drugom svjetskom ratu hrabro su spašavali stanovništvo primorja nakon teških bombardiranja. U Domovinskom ratu, gasili su požare nakon raketiranja TV repetitora na Biokovu i opskrbljivali vodom stanovnike dubrovačke regije. Nisu zaboravili pomoći ni tijekom drugih prirodnih nepogoda poput potresa i suša, a redovito sudjeluju u brojnim akcijama spašavanja nakon prometnih nesreća. Tu su i kada treba pomoći oko sadnje i održavanja zelenila, a u sezoni su još za mraka na velikim akcijama pranja grada, kako bi za nas i naše goste zorom zablistale ulice. Na jakim temeljima dobrovoljaca izrasla je profesionalna Javna vatrogasna postrojba Grada Makarske. Današnji posao vatrogasaca izrazito je zahtjevan, pogotovo s čestim toplinskim valovima koji povećavaju rizik od požara, kao i s ogromnom količinom ljudi koja boravi na našem području u ljetnim mjesecima, stoga ljudstva koje je spremno uhvatiti se u koštac s izazovima nije nikad dovoljno. Sigurnost naše zajednice osnažena je dugom tradicijom DVD-a jer znamo da su brojni dobrovoljni vatrogasci i vatrogaskinje spremni riskirati vlastiti život kako bi nas zaštitili. Njihova predanost i hrabrost su neprocjenjivi zalog za mirniji život svih nas.

Iako su za Nagradu Grada predloženi kao skupina, ali važno je naglasiti da ga čine brojni

pojedinci koji se aktivno angažiraju i u drugim društvenim aspektima našeg grada. Oni su često izvrsni u svojim profesijama, a uz to posvećuju svoje slobodno vrijeme volonterskom radu, društveno korisnim aktivnostima, treniranju djece, kao i organizaciji humanitarnih događanja. Njihov doprinos zajednici nadilazi vatrogasnu službu i zaslužuje posebno priznanje. Dobrovoljno vatrogasno društvo Makarska predstavlja jedan od najčvršćih i najvažnijih stupova sigurnosti Grada Makarske, a njihov požrtvovan rad čini našu zajednicu boljom.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.