Na temelju članka 5. Odluke o javnim priznanjima Grada Makarske („Glasnik Grada Makarske“, broj 14/22) Gradsko vijeće Grada Makarske na \_\_. sjednici održanoj dana 6. listopada 2023. godine donosi

**O D L U K U**

**o proglašenju počasnog građanina Grada Makarske**

Članak 1.

Počasnim građaninom Grada Makarske proglašava se ANTE GELO.

Članak 2.

Počasni građanin Grada Makarske, Ante Gelo svojim je iznimnim angažmanom kao jedan od organizatora Makarska Jazz Festivala, i svojim osobnim zalaganjima, omogućio da Makarska postane prepoznatljiva destinacija među ljubiteljima kvalitetne glazbe, te je time zaslužan za promicanje položaja i ugleda Grada Makarske.

Članak 3.

Povelju o proglašenju počasnog građanina uručit će Gradonačelnik počasnom građaninu, iz članka 1. ove Odluke, na svečanoj sjednici Grada Makarske povodom Dana Grada.

Članak 4.

Ova Odluka stupa na snagu osmog dana od dana objave u "Glasniku Grada Makarske".

KLASA: 061-01/23-01/1

URBROJ: 2181-6-06-02-23-2

Makarska, 6. listopada 2023.g.

Predsjednica Gradskog vijeća

Gordana Muhtić, dipl.iur.

**O b r a z l o ž e n j e**

**I. PRAVNI TEMELJ**

Pravni temelj za donošenje Odluke o proglašenju počasnog građanina Grada Makarske sadržan je u odredbi članka 13. Statuta Grada Makarske („Glasnik Grada Makarske“, broj 3/21) kojim je propisana nadležnost Gradskog vijeća Grada Makarske, te članka 15. Odluke o javnim priznanjima Grada Makarske („Glasnik Grada Makarske“, broj 14/22) kojom je Gradsko vijeće Grada Makarske ovlašteno donijeti Odluku o proglašenju počasnog građanina.

**II. OSNOVNA PITANJA I OCJENA STANJA**

Gradsko vijeće Grada Makarske donijelo je Odluku o javnim priznanjima Grada Makarske kojom se uređuju uvjeti za dodjelu javnih priznanja, broj, kriterij i postupak njihove dodjele. Navedenom Odlukom su također uređeni uvjeti, kriteriji i postupak za proglašenje počasnog građanina Grada Makarske.

Odlukom je utvrđeno da se počasnim građaninom Grada Makarske može proglasiti osoba posebno zaslužna za promicanje vrijednosti demokratskog društva, povijesnih događaja i tradicija hrvatskog naroda, položaja i ugleda Grada Makarske, njegovih odnosa s drugim gradovima u zemlji i inozemstvu te za razvoj Grada Makarske ili pojedinih njegovih djelatnosti; državnik ili dužnosnik druge države, član međunarodne organizacije, odnosno organizacije druge države ili njihovih tijela posebno zaslužan za Grad Makarsku i Republiku Hrvatsku u promicanju njezina suvereniteta, samostalnosti i samobitnosti na općeprihvaćenim načelima suvremenog svijeta.

**ANTE GELO**

Rođeni Zagrepčanin Ante Gelo već godinama je rado viđen gost u Makarskoj. Glazbenik koji je surađivao s nebrojenim renomiranim umjetnicima u Hrvatskoj i inozemstvu, u Makarskoj je pronašao najbliže suradnike i s njima stvorio nadaleko prepoznatljivi Makarska Jazz Festival. Kao jedan od organizatora festivala, uz Klaudiju Vuković i Igora Gojaka, podigao je makarsku festivalsku scenu na višu razinu. Zahvaljujući dugogodišnjem iskustvu i ugledu koji Gelo uživa u glazbenom svijetu svaki projekt u kojem sudjeluje privlači veliku pozornost i okuplja mnogo poklonika. Zasigurno je jedan od najzaslužnijih što Makarska danas ima festival na kojem rado nastupaju najugledniji jazz izvođači i koji je stavio Makarsku na prestižnu glazbenu kartu svijeta. Grad Makarska i TZ Makarska su prepoznali vrijednost takvog projekta i svih ovih godina stoje iza Makarska Jazz Festivala

Iznimno cijenjen i priznat od struke i publike svugdje je dobrodošao, ali s Makarskom je razvio posebnu vezu i uvijek se rado vraća, kako i sam kaže , „među svoje“.

Prepoznao je glazbenu dušu Makarana i zahvaljujući toj posebnoj vezi koju je razvio s našim gradom i našim ljudima, pomogao je stvoriti izniman događaj koji se iščekuje, o kojem se priča mjesecima, događaj čije slike i zvukovi obilaze svijet na ponos svih nas. Želimo da zna da smo sretni i zahvalni što je odabrao baš Makarsku i da će ovdje zauvijek imati svoj drugi dom.

**III. POTREBNA FINANCIJSKA SREDSTVA**

Za provedbu ove Odluke nisu potrebna financijska sredstva.

GRADONAČELNIK

dr.sc. Zoran Paunović, v.r.