Na temelju članka 33. stavak 1. Zakona o prijevozu u cestovnom prometu (Narodne novine, broj 41/18., 98/19., 30/21., 89/21. i 114/22), članka 25. stavak 4. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)), članka 35. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)) i članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2023.g. donosi

**O D L U K U**

**o komunalnom linijskom prijevozu putnika**

**na području Grada Makarske**

**I. OPĆE ODREDBE**

**Članak 1.**

Ovom Odlukom uređuje se organizacijski oblik te način i uvjeti obavljanja komunalnog linijskog prijevoza putnika na području Grada Makarske, kao uslužne komunalne djelatnosti.

**Članak 2.**

Komunalni linijski prijevoz putnika je javni cestovni prijevoz putnika na linijama unutar zona na području Grada Makarske (u daljnjem tekstu: kružni prijevoz).

Kružni prijevoz se obavlja odgovarajućim autobusima (u daljnjem tekstu: vozila) na određenim linijama i po unaprijed utvrđenom voznom redu.

Iznimno od odredbe stavka 2. ovog članka, za osobe s teškoćama u kretanju može se organizirati prijevoz koji nije kružni prijevoz, već se obavlja prema potrebama tih osoba.

**II. ORGANIZACIJSKI OBLIK**

**Članak 3.**

Kružni prijevoz obavlja trgovačko društvo Makarski komunalac d.o.o. **OIB:**12733878804, Trg Tina Ujevića 1, 21300 Makarska (u daljnjem tekstu: Prijevoznik), sukladno Odluci o povjeravanju obavljanja komunalnih djelatnosti (Glasnik Grada Makarske, br. 27/19, 17/22 i 24/22).

**Članak 4.**

Prijevoznik je dužan osigurati trajno i kvalitetno obavljanje kružnog prijevoza te poduzimati mjere i aktivnosti radi povećanja kvalitete usluge i sigurnosti u javnom prijevozu putnika.

**III. ZONE I LINIJE**

**Članak 5.**

Kružni prijevoz obavlja se na linijama unutar područja Grada Makarske kao jedne zone.

**Članak 6.**

Linija je relacija ili skup relacija odvijanja prijevoza od početnog do završnog stajališta, na kojoj se prevoze putnici prema registriranom i objavljenom voznom redu s jednim ili više polazaka.

Kružni prijevoz obavlja se jednosmjerno, na jednoj liniji, na relaciji: Stjepana Ivičevića - Stari Velikobrdski put (Ulica Stjepana Ivičevića – Ulica Don Mihovila Pavlinovića – Ulica Ante Starčevića – Ulica Mate Vladića - Zadarska ulica – Ulica Stari Velikobrdski put – Vukovarska ulica – Dubrovačka ulica – Ulica Stjepana Ivičevića).

**IV. CIJENA PRIJEVOZA**

**Članka 7.**

Cijena prijevoza utvrđuje se Cjenikom voznih karata koji donosi Prijevoznik, uz prethodnu suglasnost gradonačelnika Grada Makarske.

Cjenik iz stavka 1. ovoga članka objavljuje se na oglasnoj ploči i mrežnim stranicama Prijevoznika.

**V. VOZNI RED I STAJALIŠTA**

**Članak 8.**

Linija kružnog prijevoza mora imati vozni red koji utvrđuje Prijevoznik.

Prijevoznik je dužan obavljati kružni prijevoz sukladno utvrđenom i objavljenom voznom redu.

Vozni red se objavljuje na oglasnoj ploči i na mrežnim stranicama Prijevoznika.

**Članak 9.**

Vozni red mora sadržavati:

* naziv odnosno tvrtku Prijevoznika;
* naziv i broj linije;
* naziv i redoslijed stajališta s vremenom polaska;
* režim rada linije (radni dan, subota, nedjelja i blagdan);
* vrijeme polaska i dolaska na početna-završna stajališta;
* datum početka važenja voznog reda.

**Članak 10.**

U slučaju iznenadnog zastoja ili kraćeg poremećaja u prometu Prijevoznik je dužan u što kraćem roku poduzeti mjere za ponovnu uspostavu redovitog prijevoza, odnosno osigurati zamjenski prijevoz vlastitim vozilima.

O obustavi prijevoza i načinu osiguranja zamjenskog prijevoza Prijevoznik je dužan pravodobno obavijestiti korisnike prijevoza, preko sredstava javnog informiranja i gradsko upravno tijelo nadležno za promet.

**Članak 11.**

Stajalište je uređena i označena prometna površina namijenjena za zaustavljanje vozila na kojoj se putnicima omogućava siguran i nesmetan ulaz i izlaz iz vozila.

Stajališta se određuju u skladu s potrebama prijevoza putnika, uvjetima organizacije prometa na određenoj prometnici i tehničkim elementima prometnice, sukladno posebnim propisima.

**Članak 12.**

Stajalište se, po potrebi, oprema nadstrešnicom, sjedalima, prostorom za postavljanje prometnih informacija, košarom za otpatke i zaštitnom ogradom (u daljnjem tekstu: stajališna oprema).

Na stajalištu mora biti istaknuta oznaka Prijevoznika, naziv stajališta, broj linije koja se na tom stajalištu zaustavlja i izvadak iz voznog reda.

Prometni znak stajališta postavlja se na izlaznom dijelu stajališta koji je usporedan s uzdužnom osi ceste gledajući u smjeru kretanja vozila i njime se određuje mjesto zaustavljanja prednjeg dijela vozila.

**Članak 13.**

Stajališta održava Grad Makarska.

Prijevoznik je dužan bez odgode obavijestiti gradsko upravno tijelo nadležno za promet o uočenim nedostacima i oštećenjima na stajalištima i stajališnoj opremi.

**Članak 14.**

Način ulaska u vozilo i izlaska iz vozila na stajalištima određuje Prijevoznik.

Ulaz i izlaz putnika dopušten je samo na stajalištu dok je vozilo zaustavljeno, osim u slučaju većih zastoja u odvijanju prometa.

Prije polaska vozila sa stajališta, u tijeku vožnje kao i do zaustavljanja vozila na stajalištu sva vrata na vozilu moraju biti zatvorena.

**VI. VOZILA**

**Članak 15.**

Vozilo kojima se obavlja kružni prijevoz mora ispunjavati propisane uvjete i mora biti uredno obojano, s nazivom Prijevoznika (Makarski komunalac d.o.o.).

Vozilo mora, prije upućivanja u dnevni promet, biti očišćeno i prozračeno.

Prijevoznik je dužan vozilo isključiti iz prometa ako se tijekom vožnje prostor vozila onečisti u tolikoj mjeri da nije moguće nastaviti prijevoz putnika.

**Članak 16.**

Vozila mogu biti oslikana promidžbenim porukama.

Promidžbene poruke i drugi natpisi koji nemaju sadržaj poruke o prijevozu, ne smiju se nalaziti na mjestima na kojima zaklanjaju vidik u vozilu ili prekrivaju propisane oznake i obavijesti o prijevozu.

**Članak 17.**

Vozilo mora biti označeno brojem linije i oznakom polazišta i odredišta vožnje.

Vozilo mora imati na prednjoj strani i na desnoj bočnoj strani oznaku cilja vožnje (završnog stajališta) odnosno smjera kretanja te broja linije, a na stražnjoj strani oznaku broja linije, ako je opremljeno zaslonom (displejom) ili odgovarajućim mjestom za oznaku broja linije.

Relacija vožnje vozila označava se nazivom početnog i krajnjeg stajališta.

Oznake iz stavka 1. ovog članka mogu biti izvedene u obliku natpisnih ploča ili predočnika (displeja).

**Članak 18.**

Na bočnim stranama vozila mora biti istaknut naziv ili znak tvrtke Prijevoznika.

Vrata za ulaz i izlaz moraju biti jasno i vidljivo označena natpisima i grafičkim simbolima s vanjske i unutarnje strane vozila.

**Članak 19.**

Oblik, boja i veličina brojeva i slova, grafičkih i tekstualnih prikaza u i na vozilu, na stajalištu moraju biti izvedeni na način da su vidljivi i razumljivi korisnicima usluga.

**Članak 20.**

Prijevoznik je dužan održavati vozila u stanju funkcionalne sposobnosti i ispravnosti.

**VII. PRIJEVOZ**

**Članak 21.**

Prijevoznik je dužan kružni prijevoz obavljati točno, prema utvrđenom i objavljenom voznom redu.

Smetnje nastale zbog više sile ili krivnjom trećih osoba na koje Prijevoznik ne može utjecati, niti ih spriječiti, smatraju se opravdanim razlogom za odstupanje od obveza iz stavka 1. ovog članka.

Prijevoznik je dužan obavijestiti putnike o promjeni trase kretanja vozila ili odredišta.

U slučaju zastoja ili kraćeg poremećaja u prometu Prijevoznik je dužan u što kraćem roku poduzeti mjere za ponovnu uspostavu redovitog prijevoza, odnosno osigurati zamjenski prijevoz vlastitim vozilima ili vozilima drugih prijevoznika.

Prijevoznik je dužan pravodobno obavijestiti građane o obustavi prijevoza i načinu osiguranja zamjenskog prijevoza putem sredstava javnog informiranja.

**Članak 22.**

Prijevoznik je dužan u vozilu označiti minimalno jedno mjesto za trudnice i osobe s invaliditetom.

Putnik u vozilu smije zauzeti samo jedno mjesto.

Prilikom ulaska u vozilo i zauzimanja mjesta za sjedenje prednost imaju osobe s invaliditetom, trudnice, osobe s malom djecom te starije i nemoćne osobe.

**Članak 23.**

Vozač je dužan zaustaviti vozilo na svim stajalištima svoje linije, a ulaženje i izlaženje putnika je dopušteno samo na stajalištu dok vozilo stoji, osim u slučaju većih zastoja.

Iznimno, vozač vozila nije dužan vozilo zaustaviti na svim stajalištima svoje linije ako u vozilu nema putnika koji žele izaći i/ili na stajalištu nema putnika.

Vozaču je zabranjeno kretanje i vožnja vozila s otvorenim vratima.

**Članak 24.**

Vozač je dužan za vrijeme obavljanja kružnog prijevoza uljudno se odnositi prema putnicima.

**Članak 25.**

Vozač je dužan za vrijeme obavljanja službe nositi službenu odjeću, na kojoj mora imati istaknutu pločicu sa osobnim imenom i prezimenom.

Izgled službene odjeće određuje Prijevoznik.

**Članak 26.**

U vozila ne smiju ulaziti osobe koje bi svojim ponašanjem, prtljagom ili stvarima koje unesu u vozilo mogle ugroziti sigurnost putnika, te osobe mlađe od šest godina bez pratnje odrasle osobe.

**Članak 27.**

Putnik može u vozilo unijeti ručnu prtljagu, dječja kolica, invalidska kolica, sportsku opremu i drugu prtljagu koja svojim dimenzijama i svojstvima ne ugrožava sigurnost putnika.

Putnik je dužan voditi brigu o svojoj prtljazi.

Prtljagu iz stavka 1. ovog članka potrebno je smjestiti u prostoru vozila gdje najmanje smeta ostalim putnicima kako bi se smanjila mogućnost ugrožavanja sigurnosti ostalih putnika.

S predmetima nađenim u vozilu Prijevoznik je dužan postupati sukladno odredbama propisa o nađenim stvarima.

**Članak 28.**

Zabranjeno je u vozilo unositi predmete koji mogu ozlijediti, ugroziti život, zdravlje i imovinu putnika i vozača.

**Članak 29.**

Putniku je zabranjeno:

* koristiti prijevoz bez putne karte ili s nevaljanom putnom kartom, odnosno bez isprave o pravu na prijevoz,
* unositi u vozilo predmete koji mogu ugroziti život, povrijediti, oštetiti ili uprljati vozilo (oštre, lomljive, prljave ili masne predmete, vreće s PET ambalažom i slično), kao ni sve druge predmete veće težine i dimenzija koje svojim dimenzijama i svojstvima ugrožavaju sigurnost putnika, vozača i kontrolora (predmete većeg volumena kao što su veći kućanski aparati, velike košare, bicikli i slično),
* unositi u vozilo vatreno oružje, eksplozivne, lako zapaljive predmete i tekućine,
* ometati vozača i druge ovlaštene djelatnike Prijevoznika u obavljanju službe;
* uznemiravati ostale putnike;
* bacati otpatke i oštećivati vozilo i njegove oznake;
* konzumirati hranu, alkohol i pušiti u vozilu;
* zadržavati se u vozilu na način kojim se ometa naplata putne karte, ulazak odnosno izlazak iz vozila, onemogućava ili otežava smještaj putnika u vozilo,
* ulaziti u vozilo kad vozač vozila objavi da je vozilo popunjeno i da ne može primiti putnika na prijevoz;
* onemogućavati otvaranje i zatvaranje vrata kao i nasilno otvarati vrata;
* ulaziti i izlaziti iz vozila u pokretu, pridržavati se za vozilo ili voziti na vanjskom dijelu vozila;
* ulaziti u vozilo neodjeven ili u odjeći koja je nečista u mjeri da može uprljati druge putnike, vozača i druge ovlaštene djelatnike Prijevoznika ili vozilo.

Vozač vozila dužan je opomenuti putnika koji postupa protivno odredbama iz stavka 1. ovog članka, a ako unatoč opomeni putnik izvrši koju od navedenih radnji, vozač će od putnika zatražiti da napusti vozilo.

Iznimno od odredbe stavka 1. podstavka 3. ovoga članka, pripadnicima policije i hrvatske vojske, kada su na službenom zadatku, dozvoljeno je nošenje osobnog naoružanja na način utvrđen posebnim propisima.

**Članak 30.**

Slijepe osobe imaju pravo u vozilo uvesti pse vodiče, osobe s invaliditetom rehabilitacijskog psa, djeca s teškoćama u razvoju uz pratnju roditelja terapijskog psa, a treneri pasa pse na školovanju. U vozilo se smije uvesti i pas na socijalizaciji u obitelji.

Psi iz stavka 1. ovog članka moraju nositi službenu oznaku.

**Članak 31.**

Dopušten je prijevoz kućnih ljubimaca (pas visine grebena do 30 cm, mačke i pitome male životinje) u odgovarajućim ručnim transportnim kutijama.

Dopušten je prijevoz psa koji u grebenu ima više od 30 cm, ako pas ima brnjicu i vodi se na kratkom povodcu, a putnik ima kod sebe propisanu ispravu o upisu i cijepljenju psa protiv bjesnoće.

Putnik u vozilo može uvesti samo jednog kućnog ljubimca.

Putnik koji je uveo kućnog ljubimca u vozilo odgovoran je za njegovo ponašanje i sam će nadoknaditi štetu koju kućni ljubimac nanese drugim putnicima u vozilu ili onečisti vozilo tako da se vozilo mora povući u spremište na čišćenje.

Zabranjen je prijevoz pasa koji su posebnim propisima određeni kao opasni psi.

**Članak 32.**

Prijevoznik u svrhu obavljanja kružnog prijevoza donosi opće uvjete isporuke komunalne usluge kružnog prijevoza, uz prethodnu suglasnost Gradskog vijeća Grada Makarske.

Općim uvjetima iz prethodnog stavka utvrđuju se:

* uvjeti pružanja odnosno korištenja komunalne usluge kružnog prijevoza,
* međusobna prava i obveze isporučitelja i korisnika prijevoza te
* način mjerenja, obračuna i plaćanja isporučenog prijevoza.

Opći uvjeti iz stavka 1. ovoga članka objavljuju se u Glasniku Grada Makarske, na mrežnim stranicama Grada Makarske te na oglasnoj ploči i mrežnim stranicama Prijevoznika.

**VIII. NADZOR**

**Članak 33.**

Nadzor nad primjenom ove Odluke provode komunalni redari.

U obavljanju nadzora komunalni redar ovlašten je:

* rješenjem narediti Prijevozniku postupanje sukladno odredbama ove Odluke;
* naplatiti kaznu na mjestu počinjenja prekršaja;
* izdati obavezni prekršajni nalog.

**IX. NOVČANE KAZNE**

**Članak 34.**

Novčanom kaznom od 60,00 eura do 1.000,00 eura kaznit će se za prekršaj pravna osoba Prijevoznik ako:

1. ne obavlja Kružni prijevoz sukladno utvrđenom i objavljenom voznom redu (članka 8.st.2. Odluke);
2. postupi protivno članku 10. Odluke;
3. postupi protivno članku 13. stavak 2. Odluke;
4. postupi protivno članku 14. stavak 2. i 3. Odluke;
5. postupi protivno članku 15. Odluke;
6. postupi protivno članku 16. stavak 2, Odluke;
7. postupi protivno članku 17. Odluke;
8. postupi protivno članku 18. Odluke;
9. postupi protivno članku 19. Odluke;
10. postupi protivno članku 20. Odluke;
11. u vozilu ne označi minimalno jedno mjesto za trudnice i osobe s invaliditetom (članak 22. stavak 1. Odluke);
12. vozač postupi protivno članku 23. Odluke;
13. vozač postupi protivno članku 24. Odluke;
14. vozač za vrijeme obavljanja službe ne nosi službenu odjeću ili na službenoj odjeći nema istaknutu pločicu sa osobnim imenom i prezimenom (25. stavak 1. Odluke);
15. vozač u vozilo primi osobu koja bi svojim ponašanjem, prtljagom ili stvarima koje unese u vozilo mogla ugroziti sigurnost putnika (članka 26. Odluke);
16. postupi protivno članku 27. stavak 4. Odluke;
17. vozač ne opomene putnika koji postupa protivno članku 29. stavak 1., odnosno ne zatraži ga da napusti vozilo ako putnik i nakon opomene nastavi sa takvim ponašanjem (članak 29. stavak 2. Odluke).

Novčanom kaznom od 20,00 eura do 260,00 eura kaznit će se za prekršaj iz stavka 1. ovog članka i odgovorna osoba pravne osobe Prijevoznika.

**Članak 35.**

Novčanom kaznom od 20,00 eura do 260,00 eura kaznit će se za prekršaj fizička osoba – putnik ako:

1. zauzme više od jednog mjesta u vozilu (članka 22. stavak 2. Odluke);
2. postupi protivno članku 27. stavak 1., 2. i 3. Odluke;
3. u vozilo unosi predmete koji mogu ozlijediti, ugroziti život, zdravlje i imovinu putnika i vozača (članak 28. Odluke);
4. postupi protivno članku 29. stavak 1. Odluke;
5. postupi protivno članku 31. Odluke.

**Članak 36.**

Ova Odluka o komunalnom linijskom prijevozu putnika na području Grada Makarske stupa na snagu osmog dana od dana objave u Glasniku Grada Makarske.

KLASA: 340-05/23-01/1

URBROJ: 2181-6-05-01-23-04

Makarska, \_\_\_\_\_\_\_\_\_\_\_\_\_\_\_\_ 2023.

PREDSJEDNICA GRADSKOG VIJEĆA

Gordana Muhtić, dipl.iur.

**Obrazloženje**

Pravni temelj za donošenje predložene Odluke je članak 33. stavak 1. Zakona o prijevozu u cestovnom prometu (Narodne novine, broj 41/18., 98/19., 30/21., 89/21. i 114/22) kojim je propisano da se komunalni prijevoz putnika obavlja temeljem ugovora sklopljenog između prijevoznika i jedinice lokalne samouprave na čijem području se takav prijevoz organizira i obavlja, sukladno odluci jedinice lokalne samouprave o komunalnom prijevozu, odredbama toga Zakona te odredbama Uredbe (EZ) br. 1370/2007.

Sukladno članku 4. stavak 1. točka 22. citiranog Zakona komunalni linijski prijevoz putnika je javni cestovni prijevoz putnika na komunalnim linijama unutar područja isključivo jedne jedinice lokalne samouprave, koji se uređuje sukladno ovom Zakonu, propisima o komunalnom gospodarstvu i sukladno Uredbi (EZ) br. 1370/2007 i koji nema obilježja drugih oblika prijevoza.

Odredbom članka 24. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)) utvrđene su komunalne djelatnosti kojima se pojedinačnim korisnicima pružaju usluge nužne za svakodnevni život i rad na području jedinice lokalne samouprave (uslužne komunalne djelatnosti), a među kojima je i komunalni linijski prijevoz putnika.

Odredbom članka 25. stavka 4. istog Zakona propisano da se pod komunalnim linijskim prijevozom putnika podrazumijeva javni cestovni prijevoz putnika na linijama unutar zona koje utvrđuju jedinice lokalne samouprave na svojem području.

Gradsko vijeće Grada Makarske je na 18. sjednici održanoj dana 23. prosinca 2019.g. donijelo Odluku o povjeravanju obavljanja komunalnih djelatnosti, s izmjenama i dopunama donesenim 26. kolovoza 2022. i 23. studenog 2022.

Člankom 2. stavak 1. podstavak 2. točka 3. navedene Odluke propisano je da se Trgovačkom društvu Makarski komunalac d.o.o., čiji je osnivač Grad, između ostalog, povjerava i obavljanje uslužne komunalne djelatnosti komunalnog linijskog prijevoza putnika, što podrazumijeva javni cestovni prijevoz putnika na linijama unutar zona koje utvrđuje Grad na svojem području.

Nacrtom Predložene Odluke o komunalnom linijskom prijevozu putnika na području Grada Makarske uređuje se organizacijski oblik te način i uvjeti obavljanja komunalnog linijskog prijevoza putnika na području Grada Makarske, kao uslužne komunalne djelatnosti.

Člancima 3. i 4. propisuje se organizacijski oblik obavljanja komunalnog linijskog prijevoza putnika na području Grada Makarske, koji obavlja trgovačko društvo Makarski komunalac d.o.o., sukladno Odluci o povjeravanju obavljanja komunalnih djelatnosti (Glasnik Grada Makarske, br.27/19, 17/22 i 24/22).

Cijena prijevoza regulirana je člankom 7., dok se člancima 8.-14. uređuje vozni red i stajališta.

Uvjeti koje moraju ispunjavati vozila kojima se obavlja komunalni linijski prijevoz putnika propisani su člancima 15.-20. Odluke, dok je način obavljanja prijevoza reguliran člancima 21.-32. Odluke.

Člankom 33. propisano je da nadzor nad primjenom Odluke provode komunalni redari, koji su ovlašteni:

* rješenjem narediti Prijevozniku postupanje sukladno odredbama ove Odluke;
* naplatiti kaznu na mjestu počinjenja prekršaja;
* izdati obavezni prekršajni nalog.

Novčane kazne za prekršaje propisane predloženom Odlukom propisane su člancima 34. i 35.

Sukladno čanku 11. Zakona o pravu na pristup informacijama (Narodne novine br. 25/13 i 85/15) o Nacrtu predložene Odluke provedeno je savjetovanje s zainteresiranom javnošću, u trajanju od 30 dana (od 01.08.-31.08.2023.), s ciljem upoznavanja javnosti s istom i pribavljanja mišljenja, primjedbi i prijedloga zainteresirane javnosti, kako bi isti, ukoliko su zakonito i stručno utemeljeni, bili prihvaćeni i u konačnosti ugrađeni u odredbe Odluke. Na navedeni Nacrt odluke nitko se nije očitovao.

Slijedom navedenog, predlaže se Gradskom vijeću usvojiti predloženu Odluku.

Gradonačelnik

dr.sc. Zoran Paunović